آزمانک: عندلیب گچکی
آزمانکار: چاردھی ماہ
شپ ءَ چاردہ ات ، ماہ ءِ تنکیں رژن ءَ چے گیدی ءِ دُرئیں ہستی جان شود اَت ، سدو کاپرُک ءِ سرا وتی نپادانی سرا نشتگ ات آئی ءِ سہرچکیں سیائیں مود شنگ اِتنت ءُ گوات آیان شنگینگ ءَ ات ، ءُ ماہ ءِ رژن ءَ چہ آیانی تہا یکے جلکشے ودی بوتگ آت ، آئی ءِ تنکیں لنٹ لرزگ ءَ آتنت ءُ بادامی ئیں چم ارساں گلگل ءُ ماہ ءَ سک اَتنت ، آئی ءِ اسپیتیں دیم گشئے مرواردی آپ ءَ گوں شُشتگ اَت ،
سدو ءِ سور ءَ مرچی چار سال سرجم اَت ، آ ماہ ءَ چاران ءُ ہیالانی بوجیگ ءَ سوار بوتگ اَت
سور ءَ دو ماہ گوستگ آت ، نمروز ءِ ویزہ ہلاس بوہگ ءَ اَت ، آئی ءَ گوں وتی مات ءَ گشت کہ آ نوں درملک ءَ نروت ءُ سدو ءَ یلہ کت نہ کنت ،
منیچو سدو لاپے وا لوٹیت ، ادا چے است ؟
پہ دل نہ کشی ءُ مات ءِ بازیں گشگاں نمروز پہ روگ ءَ ساڑی بوت ،
آ شپ ءَ اوں ماہ ءَ چاردہ اَت ، آ ہر دو وتی نپادانی سرا نشتگ آتنت ، سدو ءِ شنگیں مہپراں سماران ءَ نمروز آئی ءَ گشگ ءَ اَت ،
سدو منی دل ءِ پل ، من ابید ءِ تو در ملک ءَ برباد باں ، امَا ءَ بگش بلّے نمروز ہمدا اِنت ، ہمدا کار کنت ،
سدو ءَ اوں پہ مہرے آ چارت ءُ گشت ،
اما بلے کجا فہمیت ، تو بلے روئے ، گڑا وتی روگ ءَ پہ آھگ بہ کن ،
روگ ءَ پد ہر شپ ، شپ ءِ ساہت دہ ءَ نمروز ءِ فون اتک ءُ سدو ءَ فون زُرت ءُ تتک ڈنا شت ،
نمروز ءِ مات ءَ برے نرُنڈ اِت ءُ برے کند اِت ، داں کہ چار پنچ ماہ گوست ، کم کم ءَ نمروز ءِ فون کم تر بوھان اِتنت ، روچانی بدل ءَ ہپتگانی سرا ، پدا ماہ ءَ بگندئے یک برے آئی ءِ فون اَتک ، سدو بے چاڑ اَت ، بلے نمروز ءِ مات ءَ آ تسلہ دات کہ کار ءُ کسب ءَ اِنت ، بزگ گسی اِنت ، اینچو نوں فون کجا بیت ، آ وہدی شما نوک سور بوتگ اِت،
سالے ءَ پد درملک ءَ نمروز ءِ سنگتے اتک ، سدو ابید چہ ترو ءِ جست ءَ شت آئی ءِ چارگ ءَ ، ءُ جست ئِے کت کہ نمروز چونیں ، پہ من چیزے دیم ئِے داتگ کہ انّاں ؟
آئی ءَ سر جہل کت ءُ پسو دات
منی گہار ، من چے بگشاں ، نمروز اودا گوں سنگت ءُ جنکاں زوال اِنت ، روچے یک جنکے آئی ءِ سنگت بیت ءُ پُلیںتے ، من چینچو سر سوج کتگ ، منی سر ءُ سوجانی سوب ءَ مرچاں منا اینچو راہ ءَ گندیت وتی راہ ءُ تاب کنت ، منی وا دل گشیت ہمے جنکاں چہ یکے گپتگ ئِے ،
سدو پاد اَتک ءُ گریوان ءُ لوگ ءَ اتک ، آ دیم پہ چیر کپت ، چنت روچ ءُ شپ آئی ءَ ورگ دپ نہ جت ، نمروز ءِ مات ہمسائگانی کرا شت کہ چک ءِ فون ءَ بجن اِت بدی اِت ، بلے آئی ءِ نمبر بند اَت ،
ہمک روچ نمروز ءِ مات ءَ بس سدو تسلہ دات ءُ سدو ءَ چر اِے تسلہاں چد ءُ گیش گریت ،
سدو ءَ ہمک شپ نشت ءُ جیڑ اِت کہ اِے وڑیں مہر کنوکیں نمروز ءَ چے بوت ؟
مرچی اوں سدو ماہ ءَ چاران ءُ دل ءَ جیڑگ ءَ اَت داں کد آ چاردئی ماہ ءِ تنکیں رژن ءِ چیر ءَ ایوکا بہ نندیت ءُ پہ نمروز ءَ بہ جیڑیت ۔۔۔۔؟